L 243/8
FI
Euroopan unionin virallinen lehti
20.9.2022
(27)
Toimivaltaisten viranomaisten olisi tarkastettava ja valvottava kierrätysmuovin puhdistamista.
Virallista valvontaa ja muita virallisia toimia, jotka suoritetaan elintarvike- ja rehulainsäädännön soveltamisen varmistamiseksi, koskeva Euroopan parlamentin ja neuvoston asetus (EU) 2017/625 (8) kattaa myös elintarvikkeiden kanssa kosketukseen joutuvien materiaalien virallisen valvonnan ja siten myös puhdistuslaitteistot.
Kyseisessä asetuksessa annetaan virallista valvontaa koskevat yleiset säännöt, mutta siinä ei esitetä erityisiä menettelyjä puhdistuslaitteistojen valvomiseksi.
Jotta voidaan varmistaa virallisen valvonnan yhdenmukainen soveltaminen puhdistuslaitteistoihin riippumatta siitä, missä ne sijaitsevat, on aiheellista määritellä asianmukaiset valvontatekniikat sekä säännöt, joissa määritellään, missä tapauksessa kierrätysmuovin olisi katsottava olevan tämän asetuksen vastaista.
(28)
Sen varmistamiseksi, että jalostajat ja elintarvikealan toimijat käyttävät kierrätysmuoveja ja kierrätysmuovimate­ riaaleja ja -tarvikkeita asianmukaisesti ja jäljitettävissä olevalla tavalla, kierrätysmuovin eriin olisi liitettävä vaatimustenmukaisuusilmoitus, jotta voidaan vahvistaa kierrättäjän nimi ja kierrätysmuovin alkuperä ja antaa jalostajille ja loppukäyttäjille ohjeita sen käytöstä.
Sen varmistamiseksi, että kaikki kyseisen asiakirjan vastaanottavat henkilöt ymmärtävät sen yhdenmukaisesti, toimijoita olisi vaadittava käyttämään ennalta määriteltyä mallia.
(29)
Kierrätysmuovimateriaalit ja -tarvikkeet saatetaan tällä hetkellä markkinoille kansallisten sääntöjen mukaisesti.
Sen vuoksi olisi annettava säännöksiä, joilla varmistetaan, että siirtyminen tämän asetuksen soveltamiseen sujuu kitkattomasti eivätkä nykyiset kierrätysmuovimateriaalien ja -tarvikkeiden markkinat häiriinny.
Erityisesti olisi rajoitetun ajan oltava mahdollista hakea hyväksyntää olemassa oleville kierrätysprosesseille, joita koskee tämän asetuksen mukainen yksittäinen hyväksyntä, ja saattaa edelleen markkinoille kyseisillä kierrätysprosesseilla tuotettuja kierrätysmuoveja ja kierrätysmuovimateriaaleja ja -tarvikkeita hyväksyntämenettelyn loppuun saattamiseen asti.
Tällaisia kierrätysprosesseja koskevia hakemuksia, jotka on toimitettu asetuksen (EY) N:o 282/2008 mukaisesti, olisi pidettävä tämän asetuksen mukaisesti toimitettuina hakemuksina.
Asetuksen (EY) N:o 282/2008 mukaisesti toimitetut hakemukset, jotka koskevat kierrätysprosesseja, joita tämän asetuksen mukainen yksittäinen hyväksyntä ei koske, olisi katsottava rauenneiksi, koska kyseisten prosessien hyväksynnälle ei ole perusteita tämän asetuksen mukaisesti.
(30)
Kierrättäjille, jotka käyttävät tämänhetkisessä kierrätystoiminnassaan tekniikoita, jotka eivät sisälly soveltuvien kierrätystekniikoiden luetteloon, olisi annettava riittävästi aikaa harkita, haluavatko ne kehittää kyseistä tekniikkaa pidemmälle, jotta se voitaisiin lisätä soveltuvien tekniikoiden luetteloon, vai lopettaa kyseisen kierrätystoiminnan käytön muovimateriaalien ja -tarvikkeiden tuotannossa.
Sen vuoksi tällaisiin tekniikkoihin perustuvilla kierrätyspro­ sesseilla ja -laitteistoilla ja tällä hetkellä voimassa olevien kansallisten sääntöjen mukaisesti tuotettujen kierrätysmuovien ja kierrätysmuovimateriaalien ja -tarvikkeiden markkinoille saattaminen olisi sallittava edelleen rajoitetun ajan.
(31)
Jos toimijat päättävät kehittää tekniikkaa pidemmälle, jotta se voidaan lisätä soveltuvien tekniikoiden luetteloon, tässä asetuksessa edellytetään, että kyseinen tekniikka ja kehittäjän tiedot ilmoitetaan.
Ilmoitusmenettely edellyttää kuitenkin, että ilmoitushetkellä esitetään kattavat perustelut kierrätysmuovimateriaalien ja -tarvikkeiden turvallisuudesta ja julkaistaan niihin perustuva raportti.
Näitä tekniikoita jo käyttävillä toimijoilla pitäisi olla tiedot niillä tuotettujen kierrätysmuovimateriaalien ja -tarvikkeiden turvallisuudesta, mutta tässä asetuksessa asetetaan tällaisille raporteille tiukat vaatimukset.
Koska vaadittujen lisätietojen hankkimiseen saattaa kulua merkittävästi aikaa, on aiheellista sallia, että kehittäjät voivat toimittaa nämä tiedot ilmoituksen tekemistä seuraavien kuukausien aikana.
(8) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (EUVL L 95, 7.4.2017, s. 1).